ועדת הפנים ואיכות הסביבה, כנסת 16, פרוטוקול מספר 516, 2005-11-02 09:30

גאלב מג'אדלה: בוקר טוב.

גאלב מג'אדלה: אנחנו פותחים את ישיבת ועדת הפנים ואיכות הסביבה.

גאלב מג'אדלה: נתבקשנו על-ידי המשרד לאיכות הסביבה להמליץ בפני השר על שני נציגים לקרן שמירת הניקיון.

גאלב מג'אדלה: לצערי, זה החוק.

חמי דורון: למה לצערך?

גאלב מג'אדלה: כי יש כאן משהו לא בסדר, לדבריה של היועצת המשפטית.

גאלב מג'אדלה: אנחנו מצד אחד רשות מפקחת על המשרד, ומצד שני אנחנו ממליצים על גוף שאנחנו צריכים לפקח עליו.

חמי דורון: כשדיברנו על החוק הזה היה לנו ויכוח די סוער בעניין הזה.

גאלב מג'אדלה: לי זה לא נראה הכי טוב שיכול להיות, ולכן ביקשתי ליזום הצעת חוק.

גאלב מג'אדלה: אם תרצה להצטרף אלי אני אודה לך מאוד.

חמי דורון: אני דווקא אתנגד לה.

גאלב מג'אדלה: אז אתה בעד שנמליץ?

חמי דורון: כן.

חמי דורון: הבעיה העיקרית היא שבקרן לשמירת הניקיון יושבים 7 אנשים.

חמי דורון: אנחנו צריכים לייצג שניים, נדמה לי- -

תמר זוהר: לא.

תמר זוהר: זה שני משרדי ממשלה.

גאלב מג'אדלה: שני נציגי ציבור שאינם עובדי מדינה.

חמי דורון: על זה אני מדבר.

גיא סמט: 2 ארגונים ירוקים.

חמי דורון: אני לא חושב שאני צריך להמליץ על פועל בניין או על קבלן- -

גיא סמט: תמליצו על מי שאתם רוצים.

גיא סמט: אני עובד מדינה, ואני מעיר רק על הנוסח.

חמי דורון: אני יודע גם למה רצינו שתהיה לנו יד בעניין הזה.

חמי דורון: תמיד קיים החשש שלמשרדי הממשלה יש סדר היום שלהם, והוא לא תמיד עולה בקנה אחד עם מה שהכנסת רוצה שיקרה.

חמי דורון: לכן כשאתה רוצה למנות שני אנשים, אני מעדיף שאלה יהיו שני אנשים מזוהים עם איכות הסביבה, אולי נציג של הגנת הטבע או נציג של "אדם טבע ודין", ולאו דווקא משום שהשר ימנה משיקולים שלו שיהיו נציגי ציבור שיהיו מהמפלגה שלו או מישהו שיהיה לו נוח אתו בלי שום קשר לתפיסת עולם של איכות הסביבה; כי אתה לא חייב את זה, לפי הנוסח של החוק.

חמי דורון: לכן היה חשוב שוועדת הפנים היא זאת שתמליץ על כך.

חמי דורון: היו לנו ויכוחים שלמים על כך בוועדה.

מירי פרנקל שור: אדוני היושב ראש, כפי שאמר חבר הכנסת דורון, הנושא עלה לדיון עוד בזמנו של יושב ראש הוועדה הקודם, חבר הכנסת יורי שטרן.

מירי פרנקל שור: בדיון הזה השתתף חבר הכנסת דורון.

מירי פרנקל שור: כרגע הפרוטוקול אינו מונח בפניי, אבל אני הבעתי את עמדתי, שאני רואה את סעיף 2 לתקנות סעיף שדורש ---.

מירי פרנקל שור: קרן שמירת הניקיון בחוק שמירת הניקיון בסעיף 10.

מירי פרנקל שור: כך קובע הסעיף: "מוקמת בזה קרן לשמירת הניקיון במסגרת המשרד לאיכות הסביבה".

מירי פרנקל שור: הקרן הזאת נמצאת במסגרת המשרד לאיכות הסביבה, כאשר אותו סעיף קובע בסעיף 1(ו) כי השר לאיכות הסביבה ידווח לוועדת הפנים ואיכות הסביבה של הכנסת בכל סוף שנת תקציב על פעולות הקרן, הכנסותיה והוצאותיה.

מירי פרנקל שור: הקרן הזאת היא קרן שאמורה להתנהל בידי הרשות המבצעת, שאחראי לה השר לאיכות הסביבה, והוא גם ממנה שם שלושה נציגים.

מירי פרנקל שור: גם מכוח תפקידה של הכנסת כרשות מפקחת על הרשות המבצעת וגם מתוקף הוראות הסעיף הקרן צריכה להגיש דוח לוועדת הפנים ואיכות הסביבה כדי שהוועדה תראה לאן הלך הכסף, תפקח על הפעולות שלה, תפקח על ההכנסות שלה ועל ההוצאות.

מירי פרנקל שור: ברגע שהוועדה היא חלק מהליך המינוי של חברי הקרן, הרשות המפקחת הפכה לחלק מהרשות המבצעת והוועדה לא תוכל לפקח כראוי על פעולות הקרן.

מירי פרנקל שור: לפיכך אני חושבת שהוועדה לא צריכה למנות.

מירי פרנקל שור: אני הבהרתי בעבר שהיות שהתקנות נמצאות בסמכותו של המשרד לאיכות הסביבה הוא צריך ליזום תיקון לתקנות, והליך המינוי לא צריך לערב את ועדת הפנים.

מירי פרנקל שור: עשיתי בחינה בחקיקה, ואני לא ראיתי שום הליך דומה שבה ועדה של כנסת מבקשת מהרשות המבצעת למנות שני נציגים מטעמה.

מירי פרנקל שור: אבל אם בכל זאת רוצה הוועדה למנות נציגים, ההליך צריך להיות הליך ראוי, הליך עם שקיפות, הליך שייתן הזדמנות שווה לאנשים לפנות.

מירי פרנקל שור: אם יש הליך מינוי, ניתן להקים ועדת איתור, ניתן לפרסם מכרז.

מירי פרנקל שור: הוועדה צריכה להחליט מהם הכישורים הנדרשים משני חברי הקרן בהתאם למטרות הקרן.

מירי פרנקל שור: צריך לזכור שבקרן הזאת יש הרבה מאוד כסף: יש בה כסף שבא מהיטלים, מקנסות ומתקציב המדינה, ויש בה גם כסף שבא מתרומות.

מירי פרנקל שור: קריטריון אחד צריך להיות קבלת תעודת יושר מהמשטרה אם אין עבר פלילי לאותו מועמד.

מירי פרנקל שור: הוועדה צריכה לתת דעתה על-כך שצריך לקבוע כישורים, צריך להקים ועדת איתור, ורק אחרי הליך נכון ומסודר, בהתאם לכללי המשפט המנהלי יכולה הוועדה לאשר את הממליצים.

חמי דורון: אני מסכים שבעיקרון, על-פי הגישה של הפרדת הרשויות, יש בעיה שאנחנו אמורים להמליץ על אנשים.

גאלב מג'אדלה: מצד שני אנחנו פועלים על-פי חוק.

חמי דורון: נכון שעל-פי הישיבה הקודמת שדנו בנושא הזה, ברור לנו שעשויים להיות ניגודי עניינים בצורת המינויים של האנשים.

חמי דורון: אם החוק היה אומר שאנחנו צריכים לאשר את ההמלצות השמיות של האנשים שיובאו לוועדה כדי לאשר אותן, זה גם פיקוח שאנחנו יכולים לשלוט בו.

חמי דורון: זה בא לידי ביטוי בעיקר בכל מיני ועדות שנכנסים אליהן אנשים שהם לאו דווקא מתאימים; מצד שני הרבה פעמים לקרן מהסוג הזאת אנשים בעלי אוריינטציה לאיכות הסביבה עשויים לא להגיע לשם.

חמי דורון: מר סמט שהיה גם בישיבה הקודמת נשאל איך אנשים שרוצים להגיש מועמדות יודעים קודם על המינויים האלה.

חמי דורון: הוא אומר שאין פרסום, אין שום דבר.

חמי דורון: אני אמנה איש שלך, אתה תמנה איש במקום אחר – הקומבינציות הפוליטיות הן דברים שאסור שיקרו.

חמי דורון: כשמתוך 7 אנשים שניים הם מומלצים מטעם ועדת הפנים של הכנסת הם ירגישו אולי מחויבים לוועדת הפנים ולא לקרן, וכאן בא לידי ביטוי ניגוד העניינים.

חמי דורון: אני לא חושב שזה יקרה כי ועדת הפנים לא תמליץ למנות אנשי שלומנו, אלא אנשים שהם בעלי אוריינטציה של איכות הסביבה.

מירי פרנקל שור: אז ההליך הברור הוא שהליך המינוי ינוהל בידי השר, ויבוא לאישור ועדת הפנים.

מירי פרנקל שור: כך הוועדה תוכל לפקח- -

חמי דורון: אני מסכים שזה הרע במיעוטו.

גאלב מג'אדלה: אבל לא רק איכות הסביבה.

גאלב מג'אדלה: צריכים שם כלכלנים ועורכי דין, זה לא רק איכות הסביבה.

חמי דורון: יש מספיק עורכי דין ירוקים, אבל זה לא העניין.

חמי דורון: השר לאיכות הסביבה ממנה 3 אנשים.

חמי דורון: אז הוא יכול למנות 3 אנשים שאחד מהם יהיה עורך-דין והשני רואה חשבון, לדוגמה.

חמי דורון: רוב הבעיות במקרים האלה הן שהאיזון או דבר איכות הסביבה לא מגיע לידי ביטוי בקרנות האלה.

גאלב מג'אדלה: מה אתה מציע?

חמי דורון: יכול להיות שכבר היינו צריכים למנות את האנשים האלה, והכנסת הייתה צריכה לפרסם כדי שאנשים יוכלו להגיש מועמדות.

גאלב מג'אדלה: נעשה פרסום, יגיעו 500 אנשים.

מירי פרנקל-שור: אז נקים ועדת איתור.

חמי דורון: יקימו ועדת איתור.

חמי דורון: אני מניח שיש דרכים לעשות את זה.

חמי דורון: אתה רוצה שאני אמליץ היום על שני אנשים שיעשו?

חמי דורון: אני כבר אומר לך על מי ימליץ פיני קבלו – על מישהו ממרכז השלטון המקומי.

חמי דורון: למה?

חמי דורון: כי הוא רוצה לשמור על האינטרסים.

חמי דורון: אני לא רוצה את זה.

מירי פרנקל-שור: יש הנחיות היועץ המשפטי לממשלה.

מירי פרנקל-שור: יש כללים איך ממנים אנשים, קל וחומר אם אתם מחליטים ללכת על הליך המינוי ולא ליזום תיקון חקיקה להפרדת רשויות מהותית- -

חמי דורון: הפרדת הרשויות מהותית תהיה כאשר 35 חברי כנסת לא ישרתו בממשלה.

חמי דורון: אנחנו יכולים לדבר עכשיו על הפרדת רשויות מהותית?

גאלב מג'אדלה: רק ביומיים האחרונים אני מודע לעמדה של מירי.

גאלב מג'אדלה: אם לי היה ידוע לפני חודש כשהנושא הובא לפניי בידי השר, ודאי הייתי עושה כמה צעדים כדי שזה ייראה יותר טוב.

גאלב מג'אדלה: אנחנו לא רוצים לתקוע את הקרן בזה שאנחנו לא מסייעים לה למנות את שני האנשים; מצד שני אנחנו רוצים לעשות מנהל יותר מסודר; מצד שלישי, לדעתי, צריך לעשות תיקון חוק.

גאלב מג'אדלה: אבל להקים עכשיו ועדת איתור שייקח לה כמה חודשים, ויבואו לה 100 איש לריאיונות, זה לא התענוג הגדול של הוועדה.

מירי פרנקל-שור: אבל זה הדבר המחויב שהוועדה תעשה, אדוני.

מירי פרנקל-שור: כדי שהוועדה תמליץ על שני אנשים היא צריכה לוודא שאלה האנשים הראויים שהיא ממליצה לשר.

מירי פרנקל-שור: כפי שאמרתי, מטרות הקרן הן גם מבחינת המטרות וגם מבחינת הכספים הרבים שמוציאים בה.

מירי פרנקל-שור: אולי יש סיבות שאינן מובאות לוועדה מדוע ההליך כל-כך דחוף, רק אתמול בערב הסתבר לי שיש שני מועמדים.

מירי פרנקל-שור: לכן מצאתי לנכון לומר לך מיד את עמדתי- -

גאלב מג'אדלה: חשבת שניכנס לוועדה בלי מועמדים?

גאלב מג'אדלה: שנקיים דיון אידיאולוגי?

חמי דורון: מי הביא את המועמדים האלה לוועדה?

מירי פרנקל-שור: לא היה ברור שזה הליך.

מירי פרנקל-שור: בעבר היה דיון בוועדה, וחשבנו שהיות שעמדתי הובהרה לך שאני מתנגדת להליך הזה, לא היה לזה המשך, כך שלא הייתי בסוד העניינים, ולא היה לי ברור שבאים לכאן היום שני אנשים מומלצים.

גאלב מג'אדלה: תעשי סדר בדברים שלך.

גאלב מג'אדלה: עמדתך הובהרה רק כאשר הנושא בא לסדר היום.

מירי פרנקל-שור: עמדתי הובהרה בישיבה הקודמת.

גאלב מג'אדלה: לפני שהייתי חבר כנסת.

גאלב מג'אדלה: מה את רוצה שאני אלך לפקפק באחריות של הכנסת?

מירי פרנקל שור: אדוני היושב ראש, אתה לא צריך להתרגז.

גאלב מג'אדלה: אני לא מתרגז, אני רוצה שתעמידי דברים על דיוקם.

גאלב מג'אדלה: נודע לי על עמדתך כיועצת המשפטית של הוועדה רק כשיפה שמה על סדר היום של הוועדה את העניין.

גאלב מג'אדלה: אם הייתי יודע לפני חודש- -

מירי פרנקל-שור: אנחנו הוצאנו את פרוטוקול הישיבה הקודם, והוא הועבר לוועדה.

מירי פרנקל-שור: לפי מיטב הבנתי, הפרוטוקול ודבריי הועברו אליך, אדוני היושב ראש.

מירי פרנקל-שור: התפקיד שלי כאן בוועדה הוא לתת את הייעוץ המשפטי- -

גאלב מג'אדלה: בסדר- -

מירי פרנקל שור: לא, אתה מתרגז עליי, ואין מקום להתרגזות שלך.

גאלב מג'אדלה: אני לא מתרגז ולא מתכוון להתרגז.

גאלב מג'אדלה: אבל את האמת צריך להגיד.

גאלב מג'אדלה: אני מודע לעמדתך ממנהלת הוועדה רק כאשר הנושא הובא לסדר היום.

חמי דורון: אני הבנתי שיש שני מועמדים.

חמי דורון: מי בחר אותם?

גאלב מג'אדלה: אחד הביאו לנו מהמשרד לאיכות הסביבה, ועל אחד אנחנו ממליצים.

חמי דורון: מי זה אנחנו?

חמי דורון: אני חבר הוועדה, אף אחד לא שאל אותי.

גאלב מג'אדלה: אני.

גאלב מג'אדלה: רק עכשיו נודע לי על תהליך האיתור כרגע ממירי.

גאלב מג'אדלה: ידעתי שמירי מתנגדת כי בעבר היה לנו דיון, והייתה התנגדות לעניין הזה בוועדה.

גאלב מג'אדלה: גם לעניין שזה לא תקין שלחנו גם הפרדת רשויות.

גאלב מג'אדלה: זה נראה לי הרבה יותר נכון מכל שיקול אחר, יותר מוועדת איתור ותהליך.

גאלב מג'אדלה: אם אני נכנס לתהליך תקין בדבר לא תקין, התהליך הוא לא תקין.

גאלב מג'אדלה: אם כהפרדת רשויות אנחנו ממליצים, אנחנו צריכים להתחיל מהתחלה.

גאלב מג'אדלה: אז מה אם נעשה תהליך תקין?

גאלב מג'אדלה: זה מבטל את עקרון הפרדת הרשויות?

מירי פרנקל-שור: צריך לראות מה התקנות אומרות כרגע.

גאלב מג'אדלה: התקנות אומרות שאנחנו צריכים להמליץ, ואנחנו פועלים על-פי התקנון והחוק.

גאלב מג'אדלה: כשאת מדברת על הדרך, אם הדרך היא תקינה והמסקנה לא תקינה, אני לא צריך את זה בכלל.

מירי פרנקל-שור: אבל יש דרך איך להפעיל את התקנות.

מירי פרנקל-שור: הן לא יכולות להיכנס בדיוק ולומר איך צריך, אז אמרתי שיש הליך של מכרז, יש הליך של ועדת איתור- -

גאלב מג'אדלה: מי קבע את זה?

מירי פרנקל שור: כללי המשפט המנהלי.

גאלב מג'אדלה: כל הכבוד לכללי המשפט המנהלי, בסופו של דבר מביאים לדבר לא תקין.

גאלב מג'אדלה: חשובה לך ההתחלה ולא חשוב לך הסוף?

חמי דורון: למה לא תקין, בגלל התפיסה הגדולה של הפרדת רשויות?

חמי דורון: על אותו משקל בדיוק, עצם זה ש- 35 חברי כנסת משרתים בממשלה זה גם לא תקין כי זה גם לא הפרדת רשויות.

חמי דורון: אדוני היושב ראש, זה לא עובד ככה.

חמי דורון: אתה לא יכול להגיד שבמה שנוח לך, עקרון הפרדת הרשויות הוא אחר.

גאלב מג'אדלה: יש הבדל בין שר וסגן שר לבין ועדה.

חמי דורון: אין הבדל.

חמי דורון: הוא נבחר בדיוק כמוך לכנסת, הוא לא נבחר לשר.

חמי דורון: כשהכנסת שולחת קבוצה גדולה שמרכיבה את האקזיקוטיבה, הגוף הפעיל, בוודאי שיש ניגוד עניינים.

חמי דורון: לא פעם תשב בוועדה ותראה את ניגוד העניינים בין התפיסה של השר לגבי המשרד שלו כשהוא בא עם הצעת חוק שהוא מתנגד לה או איתה, לעומת חברי הכנסת שמסתכלים מנקודת מבט אחרת לחלוטין, כולל חברי כנסת מסיעתו של השר.

חמי דורון: האמן לי, בחוק החופים ראינו את זה יוצא מן הכלל.

חמי דורון: החוק אומר שאנחנו צריכים להמליץ על שני שמות.

חמי דורון: כחבר פעיל בוועדה הזאת לא יכול להיות שאני אבוא הבוקר ואשמע שיש שני שמות: אחד שהשר המליץ – שזה בכלל לא מסמכותו, ואתה מכניס בדרך האחורית את ערבוב התחומים.

גאלב מג'אדלה: לא השר, המשרד לאיכות הסביבה.

חמי דורון: המשרד לאיכות הסביבה זה השר, זה אותו דבר.

חמי דורון: למשרד לאיכות הסביבה יש הנציגים שלו, אני לא מקבל את זה, זה לא בסדר.

חמי דורון: דבר שני, אני כחבר הוועדה לא יודע בכלל שצריכים להזמין אנשים, אולי הייתי נותן לך כמה שמות.

חמי דורון: לא נתת בידי את האפשרות המינימלית לעשות את זה, שללת ממני את הזכות כחבר ועדה.

גאלב מג'אדלה: אף אחד לא שולל ממך שום זכות.

חמי דורון: זה בדיוק מה שאתה עושה עכשיו.

גאלב מג'אדלה: העמדה העקרונית על הפרדת הרשויות ידועה לי.

גאלב מג'אדלה: על הפרוצדורה אני לא מסכים; אנחנו לא נעשה ועדת איתור לשני נציגים כי חייבים לפרסם.

חמי דורון: אז איך תעשה את זה?

חמי דורון: תביא מישהו מהחבר'ה?

גאלב מג'אדלה: לא.

גאלב מג'אדלה: גם אם זה יהיה מישהו מחבר'ה אני אשקול.

חמי דורון: אני לא אמליץ על מישהו כזה כי זה נוגד את תפיסת העולם שלי.

חמי דורון: זה לא נכון, אסור לעשות את זה, בדיוק על זה אני נלחם.

גאלב מג'אדלה: גם הנושא של הפרדת הרשויות חשוב ביותר.

גאלב מג'אדלה: זה שיש נציגי ממשלה בכנסת זה לא אומר שאנחנו צריכים להפר את עקרון הפרדת הרשויות.

חמי דורון: זה החוק היום.

חמי דורון: אתה לא יכול לסטות מהחוק.

חמי דורון: אנחנו צריכים לנהוג על-פי החוק.

גאלב מג'אדלה: מצד שני לא נראה לי הנושא של התהליך: הקמת ועדת איתור, פרסום, יבואו מאה מועמדים, נתחיל לקבל קורות חיים- -

מירי פרנקל-שור: לא, זה מכרז.

מירי פרנקל-שור: בוועדת איתור יהיו פחות.

גאלב מג'אדלה: איך את יודעת?

מירי פרנקל שור: היא פונה לאנשים מסוימים.

חמי דורון: יכול להיות שכרגע ניאלץ לא להמליץ.

חמי דורון: אני ודאי לא אמליץ על דברים שמביאים כעיסה סגורה ודייסה מבושלת.

חמי דורון: לשיטתך, ללכת לשינוי החוק, והחוק יצטרך להשתנות כך שהוועדה צריכה לאשר את כל השמות.

חמי דורון: היום היא לא צריכה, היא צריכה רק שניים מתוך השבעה.

מירי פרנקל שור: היא ממליצה על שניים.

חמי דורון: אנחנו נוותר מיוזמתנו על אפשרות ההמלצה שלנו, ובתמורה ניקח לעצמנו את הזכות להיות המאשרים את הרכב הוועדה כולה.

חמי דורון: על תיקון כזה אני מוכן ללכת.

חמי דורון: זה תיקון שאפשר לעשות אותו מהר, הוא לא תיקון שצריך לקחת חודשים.

חמי דורון: אבל אז אתה היום לא ממליץ על מינוי היום.

גאלב מג'אדלה: רק הבוקר ידעתי על ועדת איתור, שזה המנהל התקין.

גאלב מג'אדלה: היות שזה ייקח לנו חודשים, עדיף ללכת לתיקון החוק, כי זה ייקח רק שבועות ולא חודשים.

גאלב מג'אדלה: לכן אני לא רוצה לעשות היום כלום כי אני לא מאמין בדרך האיתור.

גאלב מג'אדלה: אנחנו נפגע בעניין בכך שייקח זמן לראיין אנשים, לפרסם, לקבל את כל המועמדים.

גאלב מג'אדלה: אני אלך על תהליך הרבה יותר ראוי של תיקון החוק.

חמי דורון: בתנאי שאנחנו משנים את החוק כך שהוועדה מאשרת את ההרכב, ולא ממליצה.

חמי דורון: שרים ימליצו, וועדת הפנים תאשר.

חמי דורון: מקובל עלייך, היועצת המשפטית?

גאלב מג'אדלה: זה לא שייך ליועצת המשפטית, זה שייך לנו.

חמי דורון: זה נכון, אבל אני רוצה לקבל גם ייעוץ משפטי.

חמי דורון: היועצת המשפטית הביעה דעתה בצורה נחרצת במידה רבה כמו שאתה מציג את זה לגבי נושא של ניגוד עניינים.

חמי דורון: אני שואל את היועצת המשפטית האם תיקון החוק כמו שאני מציע אותו, בכך שנוותר על הסמכות שהוענקה לנו להמליץ- -

גאלב מג'אדלה: אתה לא מציע פה.

חמי דורון: אני מציע לך, תעשה עם זה מה שאתה רוצה.

גאלב מג'אדלה: אני גם אמרתי ליועצת המשפטית בשיחה הקודמת, אני יוזם תיקון חוק, ואני לא רוצה להיות ממליץ, אלא להיות מאשר.

חמי דורון: אני בכל זאת רוצה לשאול אותה, אם אנחנו עושים תיקון בחוק שאומר שאנחנו מוותרים על הסמכות של הוועדה להמליץ, אבל בתמורה אנחנו נהיה אלה שמאשרים את כל הרכב הוועדה הוא הליך ראוי מבחינת הפרדת הרשויות?

מירי פרנקל-שור: זאת הייתה המחשבה הראשונית שעלתה כששוחחתי עם חבר הכנסת מג'אדלה.

מירי פרנקל-שור: זה הליך שצריך לבחון.

מירי פרנקל-שור: זה נראה יותר ראוי מההליך הקיים.

חמי דורון: יש לזה תקדים?

מירי פרנקל שור: אני צריכה לבדוק, כרגע אני לא יודעת.

גאלב מג'אדלה: זה לפחות הרבה יותר מכובד מהמצב הקיים

מירי פרנקל-שור: אני לא מצאתי תקדים למה שיש כרגע בסעיף 2 בתקנות.

חמי דורון: התקדים הוא סעיף 2.

ערן פולק: לא צריך פה שינוי חוק, זה תקנות.

מירי פרנקל-שור: אבל אם השר לאיכות הסביבה לא ייזום הכנסת יכולה לכתוב בסעיף 10 מה יהיה הרכב הוועדה, ואז התקנות מתבטלות מאליהן.

ערן פולק: אז תיקון החקיקה שתמליצו לעשות זה תיקון שקובע בחקיקה את הרכב הוועדה.

מירי פרנקל שור: אם המשרד לאיכות הסביבה רוצה להגיש- -

ערן פולק: זה לא רק תיקון טכני, זה תיקון מהותי בחוק.

גאלב מג'אדלה: אני אעשה את זה בתיאום איתם.

ערן פולק: אם יש תיאום איתם לא צריך תיקון חקיקה, אתה צריך שינוי תקנות.

חמי דורון: אבל התקנות באות לאישור הוועדה שלנו בכל מקרה.

ערן פולק: נכון.

ערן פולק: לא נראה לי שלמשרד לאיכות הסביבה יפריע שיורידו את הסמכות- - -

חמי דורון: זה לא ככה.

חמי דורון: פה צריך לבוא לידי ביטוי גם מה שעלה בישיבה הקודמת, שזה לא דבר שייסגר בין אנשי שלומנו- -

גאלב מג'אדלה: אנחנו לא בעניין.

חמי דורון: אני כן בעניין, כי אני צריך לאשר את התקנות.

חמי דורון: אז אני יכול לדרוש מהשר לפרסם את זה כדי שאנשים יוכלו להציג את מועמדותם לקרן הזאת.

גאלב מג'אדלה: יש נהלים.

חמי דורון: לא, אין, זה בדיוק העניין, וזאת הסמכות שלך לדרוש את זה כמי שמאשר את התקנות.

חמי דורון: אתה יכול לדרוש את זה, אנחנו דיברנו על הדברים האלה, כי הדברים האלה תמיד נסתרים.

גאלב מג'אדלה: זה התקנון היחידי שקיים במדינה?

חמי דורון: לא.

גאלב מג'אדלה: למינוי דירקטוריון יש נהלים ותקנות?

חמי דורון: לא.

חמי דורון: זאת הנהלת קרן שעוסקת במשהו שיש לו השלכה ציבורית מאוד גדולה במדינה.

גאלב מג'אדלה: זאת המסגרת היחידה שקיימת במדינה?

חמי דורון: לא, אז מה?

גאלב מג'אדלה: איך קורה בשאר הגופים?

חמי דורון: יש הבדל אחד מאוד גדול; אני לא צריך לאשר, על-פי חוק, את הדירקטוריון של חברת חשמל ולא של הרכבת, אני צריך לאשר את ההנהלה של הקרן הזאת.

חמי דורון: כדי לא להגיע למצב שהשר ימנה את אנשי שלומו צריך שיהיה תהליך פתוח לציבור, ושאנשים יידעו שהם יכולים להגיש מועמדות לזה.

חמי דורון: מה לא בסדר בזה?

חמי דורון: אתה רוצה שקיפות, אתה רוצה הפרדת רשויות?

חמי דורון: בבקשה.

גאלב מג'אדלה: בהצעת התיקון ניקח את זה בחשבון.

גאלב מג'אדלה: אבל המהות חשובה יותר מהדרך.

חמי דורון: בסדר.

חמי דורון: זה בדיוק חלק מהמהות, נושא השקיפות.

גאלב מג'אדלה: תודה רבה.

קריאות: מה הייתה ההחלטה?

גאלב מג'אדלה: אנחנו לא אישרנו את זה.

גאלב מג'אדלה: אני רוצה ליזום תיקון לעניין ולתת לכם את כל הסמכות כדי שתביאו לנו את זה לאישור.

גיא סמט: זה בעצם תקנות שאנחנו אמורים להגיש.

גאלב מג'אדלה: אנחנו נדבר אתכם, נראה איך אנחנו עושים את זה.

גאלב מג'אדלה: בכל אופן אני רוצה לקדם את זה.

גאלב מג'אדלה: בעבר דנו בזה ואישרו והתעלמו.

גאלב מג'אדלה: אני לא רוצה לעשות את זה.

גאלב מג'אדלה: אם הייתי יודע לפני חודש ימים את הדברים הייתי כבר מזמן פועל בעניין.

גאלב מג'אדלה: ניתן לכם את כל הסמכות, נהיה שותפים בדרך מסוימת של מנהל תקין ונסייע לכם להשלים את ההרכב.